
4-amino-4’-izocianobifenil származékok, mint potenciális szolvatokróm fluoroforok

Összefoglaló
Az új, sokoldalúan felhasználható „intelligens” fluoreszcens anyagok fejlesztése napjaink egyik legnagyobb kihívása. Az ilyen anyagok közé tartoznak a szolvatokróm fluoreszcens vegyületek is, melyek a környezettel való kölcsönhatásnak megfelelően képesek az emittált fény hullámhosszát és/vagy intenzitását változtatni. Ezek között is különösen jelentősek a kék fényt emittáló anyagok ugyanis megfelelő szűrők/festékanyagok segítségével bármilyen szín előállítható segítségükkel.
Munkánk során új, hatékony, 4-amino-4’-izocianobifenil (ICAB) alapú vegyületcsaládot fejlesztettünk ki a jól ismert benzidint használva kiindulási anyagként. Az előállított anyagok floureszcenciás tulajdonságait UV-látható és floureszcencia spektroszkópiával vizsgáltuk. Az izociano csoport bevitele a molekulán belül létrejövő töltésmegoszlás miatt jelentős batokróm eltolódást okozott az abszorpciós maximum helyzetében az UV spektrumban a benzidinhez képest (279 nm vs 301 nm, hexánban), amit az amino csoport metilezésével tovább tudtunk növelni (monometil származék (monoMICAB) esetében 313 nm-re, dimetil származék (diMICAB) esetén 323 nm-re). Az emissziós spektrumokban sokkal kifejezettebben jelenik meg ez az effektus. Míg a benzidin nem mutatott szolvatokróm tulajdonságokat (eltolódása Δλem,max~30 nm), ICAB-nál ez az érték jelentősen megnőtt Δλem,max~104 nm az izociano csoport bevitelének köszönhetően a molekulába. monoMICAB és diMICAB esetében is hasonlóan kiváló szolvatokróm tartományokat kaptunk: Δλem,max~92 nm és Δλem,max~90 nm. A diMICAB esetében az emittált fény a látható kék tartományba esett, lehetőséget teremtve a molekula gyakorlati felhasználására hétköznapi fluoreszcens alkalmazásokban.
A szolvatokróm viselkedés jellemzésére a KamletTaft-, illetve a Catalán-elmélet bizonyult hatékonynak. ICAB és monometilezett származéka esetén fluoreszcenciás kvencselődést figyeltünk meg, amit a szabad hidrogént tartalmazó NH csoport és a piridin közötti hidrogén kötéses komplex kialakulásával magyaráztunk.
Az ICAB származékok floureszcenciás tulajdonságait kvantumkémiai számítások segítségével értelmeztük. Megállapítottuk, hogy az 1-1’ kötés körüli szabad rotáció gátolja az egész molekulára kiterjedő konjugációt, ezáltal jelentősen befolyásolja az emissziós tulajdonságokat



